Lav et referat af nedenstående tekst:

Tekst:
- Jeg vil gerne til NHL. Så klar var udmeldingen fra 10-årige Oscar Fisker Mølgaard, da TV2 Nord i 2015 interviewede ham i forbindelse med Frederikshavn Ishockey Klubs sommercamp. Otte år senere - nærmere bestemt 29. juni 2023 - tog den nu 18-årige frederikshavner et stort skridt mod at gøre den drøm til virkelighed. Her blev han nemlig valgt af Seattle Kraken i anden runde af NHL-draften, hvor klubberne i verdens bedste ishockeyliga sikrer sig retten til at skrive kontrakt med de største talenter. Dermed er vejen banet for en ishockeyfremtid i Nordamerika for den nordjyske forward, som i de seneste to år har spillet for svenske HV71. - Det er utroligt at få muligheden for at blive en del af sådan en fantastisk organisation, så jeg kan ikke vente med at komme i gang, og jeg glæder mig virkelig meget, sagde Oscar Fisker Mølgaard på et pressemøde efter draften. Søn af guldhelt Oscar Fisker Mølgaard må siges at være født med ishockey i blodet. Han er søn af den tidligere Frederikshavn White Hawks-spiller Lars Mølgaard, som var med til at sikre den nordjyske klub sit seneste danske mesterskab i år 2000. I ungdomsårene i Frederikshavn Ishockey Klub har Oscar Fisker Mølgaard været holdkammerat med blandt andre Albert Schioldan, som er søn af den mangeårige White Hawks-spiller Christian Schioldan. I 2015 mødte TV2 Nord de to 'legendebørn' på en ishockeycamp i Frederikshavn. Du kan se hele indslaget fra dengang her: Gode chancer for spilletid At blive valgt i NHL-draften er ikke ensbetydende med, at man også kommer til at spille kampe i verdens bedste ishockeyliga, men fordi Oscar Fisker Mølgaard er valgt allerede i anden runde, er det yderst sandsynligt, at Seattle Kraken har planer om at give ham chancen på allerhøjeste niveau. Oscar Fisker Mølgaard fik i den forgangne sæson debut for HV71 i den bedste svenske række, SHL, hvor det blev til fire mål og tre assists i 41 kampe. I maj var Mølgaard med det danske landshold til VM, og det betød, at han i samme sæson spillede VM for Danmark på både U18-, U20- og seniorniveau. - Jeg har gjort det ret godt - særligt i det defensive spil, hvilket har været min rolle i denne sæson. Så jeg kan forhåbentlig forbedre mit offensive spil og udvikle mig både som spiller og som person, så jeg en dag kan komme til at spille for Seattle Kraken, siger Oscar Fisker Mølgaard til The Seattle Times . I Seattle kan Oscar Fisker Mølgaard blive holdkammerat med danskerne Oliver Bjorkstrand og Alexander True, som også er tilknyttet klubben, der trådte ind i NHL for to år siden. Skriver sig ind i historien Oscar Fisker Mølgaard var den første dansker siden 2019 til at blive valgt i NHL-draften. I alt er 26 danskere gennem tiden blevet draftet. Den første dansker, der blev NHL-draftet, var aalborgensiske Heinz Ehlers, som i 1984 blev valgt af New York Rangers. Han kom dog aldrig til at spille i verdens bedste ishockeyliga. Det gjorde hans søn Nikolaj Ehlers, som i 2014 blev valgt af Winnipeg Jets, til gengæld. Han er i dag en stor profil i den canadiske klub. Oscar Fisker Mølgaard er den tredje spiller med fortid i Frederikshavn IK, der bliver valgt i NHL-draften. I 2016 blev både Mathias From og Joachim Blichfeld valgt. Sidstnævnte fik senere otte kampe i NHL for San José Sharks. Målmanden Mads Søgaard fra Aalborg blev valgt af Ottawa Senators i draften i 2019, og han har indtil videre opnået 21 kampe i NHL.

Referat:
Oscar Fisker Mølgaard kan blive den næste nordjyde i verdens bedste ishockeyliga, NHL.